תקיפות נשים, התערטלות בפומבי והטרדות מיניות הפכו ביפו לספורט של החופש הגדול, בחסות האווירה האלימה והכאוס של עבודות הרכבת הקלה. עיריית תל אביב: מבצעים סיורים תכופים באזור, התאורה תעבור שדרוג
בליל חמישי האחרון ילד כבן 17 שרכב על אופניים חשמליים חפן לי את התחת בפינה חשוכה ליד הבית שלי ביפו. הוא עקב אחרי במשך כעשר דקות על שדרות ירושלים בלי שיכולתי לעשות דבר לגבי זה, כי בנקודה הזו הגדרות שמקיפות את עבודות התשתית של הרכבת הקלה הופכות את השדרה למסדרון שאין דרך לצאת ממנו. הבנתי בוודאות שהוא עוקב אחרי רק כשפניתי לסמטה שמחברת את השדרה לרחוב צדדי. תחילה הוא המשיך על השדרה, אך במהרה חזר על עקבותיו ורכב לעברי. 
התקשרתי לבן זוגי וביקשתי שיצא לפגוש אותי. הילד נעלם לכמה דקות, ואז ראיתי אותו מחכה לי ברחוב שבו אני מתגוררת, בפינה חשוכה מתחת לעץ נמוך. פסעתי קדימה באסרטיביות, הילדון חפן לי את התחת ונסע. בשניה הראשונה זה היה משתק כמו צריבה של מדוזה ובשניה שאחרי צעקתי "מה עשית?" ו"תעצור, תעצור, חכה לי".
הוא אכן עצר ועמד באמצע הכביש מבולבל ומבוהל, אבל בן זוגי ששמע אותי צועקת רץ לעברנו והבריח אותו לפני שהספקתי לצלם, להטיף או להפילו מהאופניים. כעבור דקות הייתי בבית ושוטר שהיה בשכונה התקשר אלי. הוא שאל אם ברצוני להגיש תלונה. אמרתי שאם יתפוס אותו, אשמח. מאז לא שמעתי ממנו. בלש שהגיע בבוקר יום שלישי לאסוף סרטונים ממצלמות אבטחה אמר לי שאני מהמוטרדות הראשונות של אותו סוף שבוע, ושהיו עוד.
 בלש שהגיע בבוקר יום שלישי לאסוף סרטונים ממצלמות אבטחה אמר לי שאני מהמוטרדות הראשונות של אותו סוף שבוע, ושהיו עוד 
עוד לפני כן, ביום שני נערכה פגישה בתחנת המשטרה בנושא בריונות ביפו שיזם אחד הפעילים החברתיים בעיר, ואני הוזמנתי אליה כדי להעלות את נושא ההטרדות והתקיפות המיניות. אחד השוטרים הצהיר שהתחנה כבר מטפלת בעניין ההטרדות המיניות. סגן מפקד התחנה הוסיף שלא נעים לו לומר כמה משאבים טכנולוגיים וכוח אדם מושקעים באיתור המטרידן, על אף שלא ברור אם מדובר רק בנער אחד.
מעדויות שהגיעו ל"המקום" עולה שבתקופה האחרונה הטרדות מיניות ביפו הפכו לספורט של החופש הגדול, בחסות האווירה האלימה והכאוס של עבודות הרכבת הקלה.
"חזרתי עם חברה משוק הפשפשים ביום רביעי בעשר וחצי בלילה", מתארת מיכל, "כשהיינו קרובות לביתי שנמצא בחלק הדרומי של שדרות ירושלים, רוכב אופניים חשמליים בן 17 בערך נתן לי מכה חזקה בישבן. עפתי קדימה מהעוצמה. הוא צחק. צעקנו עליו והוא נעמד והחל להתמם באומרו אבל מה עשיתי?, התווכחנו וחברתי הלכה הצידה להזעיק משטרה. הוא תפס לי בחזה, צחק שוב ונסע. מעברה השני של השדרה שמענו אישה צועקת מה אתה עושה?, כנראה שקרה לה בדיוק אותו הדבר, אבל היינו נסערות ולא הייתי מסוגלת להיות ברחוב יותר".
למחרת בלילה הלכה לוטם בחלק הצפוני של השדרה, אחרי שביקרה קרוב משפחה שמתגורר באזור. היא מתארת בחור חובש כובע שנתן לה מכה חזקה בתחת בזמן שרכב על אופניים. "זה היה כואב כל כך שחשבתי שיש לו ברזל ביד. כל הגוף שלי עף קדימה". לדבריה היא רצה בעקבותיו אך לא הצליחה להשיגו. כשהגיעה להגיש תלונה במשטרה נאמר לה שמדובר בתופעה שגם נשים אחרות נפלו לה קורבן. לדברי לוטם, השוטרים איתרו תיעוד של המקרה במצלמות אבטחה בשדרה, אולם היא לא זיהתה את מי שתקף אותה במסדר תמונות.
"כשהלכתי בקטע הזה בשדרה הייתי לגמרי לבד", מספרת לוטם שאיננה תושבת יפו. "זה מקום נוראי להסתובב בו כי הכל סגור. רק את עם כל הקורקינטים והאופניים".
שדרות ירושלים ביפו, פעם עורק תחבורה מרכזי, היום אזור עבודה לרכבת הקלה – הפכו לשטח הפקר. הגדרות שחוסמות את אזור העבודות מונעות כל יכולת לשנות מסלול באמצע הליכה במסלול צר ומגודר לעבר צרה ידועה מראש. גם הרחובות הצדדיים לא הפכו למוארים יותר או למלאי חיים יותר מאז תחילת העבודות.
"העבודות הפכו את הרחוב הראשי לסמטה צדדית, וזימנו אליו בדיוק את כל מה שאת מנסה להתחמק ממנו כבחורה", אומרת מיכל. "את הולכת ורואה כמה שומרים יש על הציוד של העבודות, אבל אף אחד לא טורח לשמור עלינו".
 הגדרות שחוסמות את אזור העבודות מונעות כל יכולת לשנות מסלול באמצע הליכה במסלול צר ומגודר לעבר צרה ידועה מראש 
גם במקרה של מיכל השוטר בשטח לא עזר. "חזרו אלינו מהמוקד", היא מספרת, "אבל לא התייחסו לשיחה שלי ברצינות וחשבתי שאני מגזימה". שלשום היא כבר זיהתה את פניו של המטרידן שלה במסדר תמונות.
לימור הוטרדה בערב שישי האחרון באזור הגינה ברחוב רבנו ירוחם. "ראיתי נער כבן 16 בערך הולך מאחורי. הבטתי לאחור וראיתי את הנער סוגר את מכנסיו. הוא הסתכל עלי, ליקק את השפתיים ונשך אותן ואז החל להוריד את מכנסיו. הסטתי את המבט. צעקתי שאני מצלמת ושאתקשר למשטרה. הוא התחיל לרוץ, רדפתי אחריו עם המשטרה על הקו אבל איבדתי אותו.
"כשהגיע שוטר הוא טען שהייתי צריכה לראות את האיבר שלו כדי להגיש תלונה, אחרת זה לא נחשב. זה מטורף, כי ראיתי אותו מוריד את המכנסיים ואת צבע תחתוניו, למה מבחינת המשטרה מי שמנסה לחשוף את עצמו בפני חייב להצליח בכך? הרגשתי שהשוטר ביטל אותי. הוא אמר שיעשה סריקה ולא שמעתי ממנו יותר".
תגובת עיריית תל אביב-יפו: "הטיפול בפניות מסוג זה הינו באחריות משטרת ישראל בכלל ויחידת הרק"ל בפרט, שהיא יחידה משטרתית ייעודית האמונה על אזור זה ופועלת במקום באופן שוטף. במקביל, הסיירת לביטחון עירוני של עיריית תל אביב-יפו מבצעת סיורים תכופים ופעילויות אכיפה יחד עם משטרת ישראל באזור שדרות ירושלים, במטרה לשמור על בטחון התושבים והמבקרים במקום לאורך כל שעות היממה. לגבי התאורה נציין כי כל האזור בטיפול ובתהליכי שדרוג משמעותי שיסתיימו בשבועות הקרובים. עד כה טופל האזור המחבר בין ציר שלבים לשדרות ירושלים והרחובות אנדרוס, חסידי האומות, רוזנבלט, וכטנגוב, איסקוב, באר שבע, ילדי טהרן, אשדוד, עזה. העירייה תמשיך ותתגבר את הנוכחות באזור על מנת להגביר את תחושת הביטחון".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







